石曼卿學士輓詞
作者：胡宿
朝代：宋

paragraphs: 才出羣英表，文推一代雄。
靈蛇操掌上，雲夢納胸中。
醉墨千峰立，吟毫八極空。
居官疏皎覈，處世倦磨礱。
綠酒常埋照，清琴自寄通。
昌言曾拂治，密疏早談戎。
天子知亭伯，時人重孟公。
何言執戟滯，便到闔棺窮。
鵀鳥巢門止，驊騮挶櫪終。
芝筋留御帳，簫賦落王宮。
薄葬依莊叟，殘書付所忠。
惟餘身後得，凜凜是英風。